مردیادمۍ ووٚن پیٹھے تسنز کتھ ژٹتھ تہ تھووُن کلامہ جاری " میانہِ لۅکچارہ تہِ آیہ اکھ زہ بجہ بنیلۍ یٹہ۔ میہ چھہ یاد مکانہ یم اکھ اکس سیتۍ لبہِ سیتۍ لب ٲسۍ، تمن اوس بنیلۍ یٹو سیتۍ واٹھ ژھینان تہ دیوارو منزہ ٲس زبردست گرد نیران۔ خبر کٲتہن ؤرین ہنز گرد۔" مردیادم اوس دۅن اتھن ہندۍ اندرم پاس اکھ اکس سیتۍ رلاوان تہ دوراوان، رلاوان تہ دوراوان۔ یی کران لوٚگ اکہ اتھہ سیتۍ نوجوانس سینس ٹاس۔ نوجوان لوٚگ ٹاس لجمژِ جایہ زنتہ گرد دٕننہِ۔